1 dood, 2 vas ná Durban-rooftog | Maroela Media
'n Vermeende rower is Woensdag in Durban doodgeskiet en sy twee medepligtiges is in hegtenis geneem nadat hulle 'n inwoner buite sy huis oorval en beroof het.
Kol. Jay Naicker, provinsiale polisiewoordvoerder van KwaZulu-Natal, het gesê die mans het die man buite sy huis in Durban-Noord oorval en sy voertuig geroof. "Beamptes van 'n veiligheidsmaatskappy het die verdagtes in Glen Anil opgespoor," het Naicker gesê. "Hulle het op die veiligheidsbeamptes losgebrand. Die beamptes het teruggeskiet en een man noodlottig gewond."
Die ander twee verdagtes het ontsnap, maar is kort daarna deur die polisie se honde-eenheid aangekeer.
"Die polisie het beslag gelê op twee vuurwapens, die gesteelde motor, asook die motor wat die verdagtes gebruik het. Daar word vermoed dat dié motor vroeër in Phoenix gekaap is," het Naicker bygevoeg.
Die verdagtes word aangekla van roof met verswarende omstandighede en die besit van ongelisensieerde vuurwapens en ammunisie. Hulle gaan ook verbind word aan die kaping in Phoenix.
Die vuurwapens sal vir ballistiese toetse gestuur word om te bepaal of dit met ander misdrywe verbind kan word.